Krieket: Malan, De Zorzi lei SA A tot skitter-telling in vierdag-wedstryd teen Indië A
Western Cape Flats couple open their home for people to get Covid-19 jabs
NUUSFLITS NUUSAGENTSKAP 24 November 4 nm
# 'n Verkose EFF-raadslid in die Oos-Kaap word vermoor voor hy ingehuldig is
# Sukkelende Vrystaatse munisipaliteite gaan onder provinsiale sorg geplaas word
# En aflosspanne gaan 50-duisend toebroodjies maak tydens 'n Kaapstadse Toebiethon
# Die polisie in die Oos-Kaap doen 'n beroep om inligting in verband met die noodlottige skietery van 'n EFF-raadslid voordat hy sy ampseed kon aflê. Die provinsiale polisiewoordvoerder, Tembinkosi Kinana, het bevestig twee onbekende aanvallers het Sisa Mxotwa in sy taverne in Tsomo geskiet. Kinana sê dit is tans nie duidelik of die moord polities gemotiveer is nie. Mxotwa is verkies tot raadslid van die Intsika Yethu plaaslike munisipaliteit in Cofimvaba.
# Vyf sukkelende munisipaliteite in die Vrystaat gaan onder die provinsie se sorg geplaas word. Die minister van Finansies, Enoch Godongwana, het premier Sisi Ntombela in kennis gestel dat hy die Tokologo, Matjhabeng, Maluti-a-Phofung, Mafube en Kopanong plaaslike munisipaliteite onder administrasie plaas. Die Mangaung-metro en die Metsimaholo plaaslike munisipaliteit sal steeds onder provinsiale sorg bly. Volgens die Nasionale Tesourie gaan daar ingegryp word by 43 munisipaliteite wat nie behoorlik funksioneer nie.
# Die Onderwysdepartement in Mpumalanga sê hulle is bekommerd oor die sogenaamde "penne neer-partytjies" wat in sommige dele van die provinsie beplan word nadat die matriekeksamen verby is. 'n Woordvoerder, Jasper Zwane, sê ten spyte van waarskuwings oor die gevolge, hoor hulle steeds van sulke geleenthede wat beplan word. Hy maan leerders om versigtig en wys op te tree en weg te bly van sulke partytjies:
Speel klankgreep: ENG JasperZwaneonPensDown
# Die Springbok-kaptein Siya Kolisi het na afloop van die Bokke se Europese toer 'n beroemde toergids gehad terwyl hy Switserland besoek het. Hy het die plaaslike tennisheld, Roger Federer, ontmoet wat hom al Zürich se besienswaardighede gaan wys het. Die 20-malige grand slam-kampioen het foto's van hulle twee by bekende plekke geplaas en geskryf: "Het iemand 'n toergids nodig? Ek het 'n Springbok gevind wat in Zürich se strate ronddwaal. Wat 'n plesier om jou te sien Siya". Federer se ma, Lynette, is in Suid-Afrika gebore.
# Finansiële aanwysers: Die rand verhandel teen 15-rand-87-sent teen die dollar, 17-rand-80-sent teen die euro en 21-rand-19-sent teen die pond. Bitcoin verhandel teen 56-duisend-478-dollar-9-sent. Die prys van goud is een duisend-785-dollar-31-sent per fynons en die prys van Brent ruolie 82-dollar-14-sent per vat.
# En die Kaapstadse organisasie vir voedselsekerheid, Ladles of Love, vier dié maand Wêreld-toebroodjiedag. Die stigter, Danny Diliberto, sê dié organisasie sonder winsbejag daag die mense van Kaapstad uit om vandag 50-duisend toebroodjies te maak. Dit is tydens 'n Toebiethon-uitdaging by Hawehoof 2 by die Victoria en Alfred Waterkant. Hy sê aflos-spanne sal toebroodjies maak wat dan aan liefdadigheidsorganisasies geskenk sal word: